**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Συμβουλίου Εγγραφής και Ελέγχου Εργοληπτών Οικοδομικών και Τεχνικών Έργων του 2022 Νόμος του 2022»**

**Παρόντες:**

Χριστιάνα Ερωτοκρίτου, πρόεδρος Χρίστος Χριστοφίδης

 Χρύσης Παντελίδης Σωτήρης Ιωάννου

 Χάρης Γεωργιάδης Αλέκος Τρυφωνίδης

 Ονούφριος Κουλλά **Μη μέλη της επιτροπής:**

 Σάβια Ορφανίδου Σταύρος Παπαδούρης

 Αντρέας Καυκαλιάς

 Η Κοινοβουλευτική Επιτροπή Οικονομικών και Προϋπολογισμού μελέτησε τον πιο πάνω προϋπολογισμό σε δύο συνεδρίες της, που πραγματοποιήθηκαν την 21η και στις 28 Φεβρουαρίου 2022. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, του Υπουργείου Μεταφορών, Επικοινωνιών και Έργων και η πρόεδρος του διοικητικού συμβουλίου του Συμβουλίου Εγγραφής και Ελέγχου Εργοληπτών Οικοδομικών και Τεχνικών Έργων (ΣΕΕΕ).

 Ο προϋπολογισμός του ΣΕΕΕ για το έτος 2022 προβλέπει συνολικές δαπάνες ύψους €1.015.508 και έσοδα ύψους €913.070, τα οποία αναμένεται να προέλθουν κυρίως από την έκδοση ετήσιων αδειών σε εγγεγραμμένους εργολήπτες (€540.000), εξέταση αιτήσεων (€115.000) και εγγραφές στο Μητρώο Εργοληπτών (€50.000).

 Ο προϋπολογισμός για το έτος είναι ελλειμματικός κατά €102.438 και, σύμφωνα με τα στοιχεία που κατατέθηκαν, τα ταμειακά ελλείμματα θα καλυφθούν από το αποθεματικό του συμβουλίου, το οποίο, με βάση την προβλεπόμενη ταμειακή κατάσταση κατά την 31η Δεκεμβρίου 2022, αναμένεται να ανέλθει στα €1.497.562.

 Οι κυριότερες δαπάνες του ΣΕΕΕ για το έτος αφορούν:

1. Μισθοδοσία υπαλλήλων και ωρομίσθιου προσωπικού, επιδόματα συνδεδεμένα με τη μισθοδοσία και συνεισφορές εργοδότη σε διάφορα ταμεία (€615.178).

2. Λειτουργικές δαπάνες (€157.970).

3. Συμβουλευτικές υπηρεσίες/έρευνες (€93.600).

 Στις προϋπολογιζόμενες δαπάνες παρατηρείται αύξηση σε σχέση με προηγούμενα έτη, η οποία οφείλεται κυρίως στη συμπερίληψη:

1. πιστώσεων για την αντιμισθία της προέδρου και των μελών του διοικητικού συμβουλίου για προηγούμενα έτη λόγω της μη αποδέσμευσης των σχετικών πιστώσεων από την αρμόδια κοινοβουλευτική επιτροπή,

2. αυξημένων πιστώσεων για νομική υποστήριξη του συμβουλίου,

3. πιστώσεων για την αναβάθμιση των λογιστικών προγραμμάτων.

 Aναφορικά με τη μη αποδέσμευση των κονδυλίων που αφορούσαν την αντιμισθία της προέδρου και των μελών του διοικητικού συμβουλίου για προηγούμενα έτη, μέλη της επιτροπής διευκρίνισαν ότι αυτό οφείλεται κυρίως στην καθυστέρηση και στον τρόπο διαχείρισης εκ μέρους του εκάστοτε διοικητικού συμβουλίου πειθαρχικών υποθέσεων που συνδέονται με εργοληπτικές εταιρείες και το Συμβούλιο Αποχετεύσεων Πάφου (ΣΑΠΑ).

 Συναφώς, μέλη της επιτροπής ζήτησαν ενημέρωση σχετικά με οποιεσδήποτε εξελίξεις επί του πιο πάνω θέματος, καθώς και το ενδεχόμενο χρονοδιαγράμματος για την ολοκλήρωση των εν λόγω πειθαρχικών υποθέσεων.

 Επ’ αυτού, η πρόεδρος του διοικητικού συμβουλίου του ΣΕΕΕ δήλωσε ότι το συμβούλιο έχει προχωρήσει στη λήψη νομικών απόψεων όσον αφορά τον περαιτέρω χειρισμό του θέματος.

 Επιπρόσθετα, βρίσκεται σε εξέλιξη διαδικασία για τον ορισμό νομικού συμβούλου ο οποίος θα έχει την ευθύνη καθοδήγησης του συμβουλίου ως προς τα νομικά ζητήματα που προκύπτουν, αλλά και τον γενικότερο χειρισμό του θέματος και σύντομα θα τεθεί συγκεκριμένο χρονοδιάγραμμα ολοκλήρωσης όλων των απαιτούμενων ενεργειών.

 Σημειώνεται ότι η επιτροπή ενημερώθηκε για περαιτέρω λεπτομέρειες γύρω από το θέμα σε κλειστή συνεδρία της.

 Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

1η Μαρτίου 2022

ΚΠ/ΝΧ,ΑΓ/ΜΓ

(Αρ. Φακ.: 23.01.063.030-2022)